b'\n_START_ARTICLE_\nOdd I-ekspedisjonen\n_START_PARAGRAPH_\nOdd I-ekspedisjonen var en forskningsekspedisjon til Antarktis i 1927 som ble utrustet av hvalfangstrederen Lars Christensen fra Sandefjord. Ekspedisjonsfart\xc3\xb8yet, hvalb\xc3\xa5ten \xc2\xabOdd I\xc2\xbb, ble f\xc3\xb8rt av Anton S. Anderssen, mens Eyvind Tofte var vitenskapelig leder for ekspedisjonen._NEWLINE_\xc2\xabOdd I\xc2\xbb, tilh\xc3\xb8rende A/S Odds flytende kokeri \xc2\xabPythia\xc2\xbb, forlot S\xc3\xb8r-Georgia i begynnelsen av januar 1927 med kurs mot S\xc3\xb8r-Shetlands\xc3\xb8yene. Den 7. og 8. januar passerte de to store isfjell, begge et par hundre kilometer lange og 40 meter h\xc3\xb8ye. Tofte antok at dette m\xc3\xa5tte v\xc3\xa6re de st\xc3\xb8rste isfjell som noensinne var observert, og at de stammet fra kalving av isbarrieren i Weddellhavet. Fra Deception\xc3\xb8ya gikk ferden videre til Det antarktiske arkipel, og fra Anvers Island ble kursen satt videre mot Peter I \xc3\x98y. Det ble foretatt rekognosering etter hval i Bellingshausenhavet, men med nedsl\xc3\xa5ende resultat. De ankom Peter I \xc3\x98y 17. januar 1927, men pakkis forhindret det som ville ha blitt den f\xc3\xb8rste ilandstigningen p\xc3\xa5 \xc3\xb8ya. De seilte imidlertid rundt \xc3\xb8ya og foretok kartlaggeing og fotografering fra fart\xc3\xb8yet. Den 22. januar var de tilbake ved Deception\xc3\xb8ya._NEWLINE_Odd I-ekspedisjonen var den f\xc3\xb8rste av en rekke p\xc3\xa5 ni vitenskapelige ekspedisjoner til Antarktis som ble finansiert av Lars Christensen. I perioden 1927\xe2\x80\x9331 ble det gjennomf\xc3\xb8rt fire ekspedisjoner med polarskuta \xc2\xabNorvegia\xc2\xbb, og fra 1931\xe2\x80\x9337 fire ekspedisjoner med MT \xc2\xabThorshavn\xc2\xbb. Disse var direkte medvirkende til Norges anneksjon av Peter I \xc3\x98y, Bouvet\xc3\xb8ya og Dronning Maud Land.'